Diari Oficial de la Generalitat Valenciana


Sumari del DOGV 5811, del 22-07-2008 (2008/8725)

ORDE de 7 de juliol de 2008, de la Conselleria d'Infraestructures i Transport, sobre la concessió d'ajudes de l'Agència Valenciana de l'Energia, en matèria de foment dels biocarburants a la Comunitat Valenciana, per a l'exercici 2008.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5811

Data del DOGV
:   22-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/8725


Data del document
:   07-07-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * Agència Valenciana de L'Energia
    * ajuda pública
    * combustible substitutiu
    * biomassa
    * suport econòmic
    * empresa
    * societat sense fins de lucre

ORDE de 7 de juliol de 2008, de la Conselleria d'Infraestructures i Transport, sobre la concessió d'ajudes de l'Agència Valenciana de l'Energia, en matèria de foment dels biocarburants a la Comunitat Valenciana, per a l'exercici 2008. [2008/8725]  
Per la Llei 8/2001, de 26 de novembre, es crea l'Agència Valenciana de l'Energia i es configura com una entitat de dret públic, sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, i queda adscrita a la conselleria que tinga les competències en matèria d'energia. Pel Decret 9/2002, de 15 de gener, del Govern, s'aprova el seu reglament de funcionament.  
L'Agència Valenciana de l'Energia té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià i en el marc de la política energètica comuna de la Unió Europea. Així mateix li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament energètic, i integrar la protecció del medi ambient.  
Les energies renovables són un objectiu prioritari dins de la política energètica de la Generalitat amb el qual es pretén avançar cap a un model energètic més sostenible, reduir la dependència d'altres fonts energètiques i aprofitar els recursos autòctons.   
En este sentit els biocarburants són, dins de les energies renovables, una de les fonts energètiques més importants que s'ha d'impulsar en el sector del transport.  
En el Llibre Blanc de la Comissió «La política europea de transport de cara al 2010: l'hora de la veritat» es demana que es reduïsca la dependència del petroli en el sector transport i s'utilitzen altres combustibles com ara els biocarburants per a disminuir les emissions de CO2.  
Així mateix, amb esta orde d'ajudes de foment de biocarburants, la Generalitat participa en la consecució dels objectius plantejats per la Directiva 2003/30/CE, del Parlament Europeu i del Consell, relativa al foment de l'ús de biocarburants en el transport i als objectius plantejats pel Pla d'Energies Renovables, de manera que en el 2010 s'haja pogut substituir el 5,75% de tota la gasolina i el gasoil comercialitzats per al transport per biocarburants o altres combustibles renovables.  
Per això i en virtut de les facultats que em conferix l'article 28 de la Llei 5/1983, de 30 de desembre, del Govern Valencià, l'article 47 del Text Refós de la Llei d'Hisenda Pública de la Generalitat, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,   
ORDENE  
CAPITOL I  
Règim d'ajudes  
Article 1. Objecte i àmbit  
1. L'objecte d'esta orde és establir el règim de concessió d'ajudes de l'Agència Valenciana de l'Energia per a l'exercici 2008, destinades al desenvolupament de la infraestructura de biocarburants a la Comunitat Valenciana, així com a impulsar iniciatives encaminades a fomentar la investigació, desenvolupament i innovació en actuacions a favor dels biocarburants, d'acord amb els programes descrits en l'annex I d'esta orde. S'entén per biocarburant el combustible líquid o gasós per a transport produït a partir de la biomassa.  
2. El règim d'ajudes s'aplicarà tal com es determina en els articles següents.  
Article 2. Línies pressupostàries  
D'acord amb la Llei 15/2007, de 27 de desembre, de Pressupostos de la Generalitat per a l'exercici 2008, les ajudes concedides per l'AVEN en matèria de foment de biocarburants es finançaran a càrrec de la línia pressupostària i l'import global màxim que es detalla a continuació.  
Codi de la línia Denominació de la línia Import  
T6811000 Foment de Biocombustibles 1.713.450 €  
De l'esmentat import màxim, es destinaran al Programa de Foment d'Infraestructures de Biocarburants 1.413.450 euros, i al Programa de Foment de la Investigació en Biocarburants 300.000 euros. Esta distribució podrà ser modificada mitjançant una resolució del director de l'Agència Valenciana de l'Energia en funció de les sol·licituds presentades en cada programa.  
Les ajudes arreplegades en esta orde són susceptibles de cofinançament pel Fons Europeu de Desenvolupament Regional (FEDER) a través del Programa Operatiu de la Comunitat Valenciana 2007-2013. Per resolució del president de l'Agència Valenciana de l'Energia, es farà públic l'import màxim destinat, si és el cas, per al cofinançament d'estes ajudes a través del Fons Europeu de Desenvolupament Regional (FEDER).  
Article 3. Actuacions objecte de suport  
1. Les ajudes podran anar destinades a les actuacions que es descriuen en cada un dels programes arreplegats en l'annex I d'esta orde.  
2. Així mateix, els costos elegibles d'aplicació en el càlcul de les ajudes es descriuen en el citat annex I en funció de cada actuació objecte de suport. Amb caràcter general no es considerarà cost elegible:  
- L'IVA satisfet per l'adquisició de béns i servicis facturats i, en general, qualsevol impost pagat.  
- Les despeses financeres conseqüència de la inversió, les de personal propi i les d'adquisició de terrenys.  
- En general, totes aquelles despeses que no estiguen clarament definides o que no tinguen com a finalitat directa la consecució dels objectius energètics de la inversió, i en tot cas el criteri de l'AVEN és el que prevaldrà en cas de controvèrsia.  
3. Les ajudes que s'establixen en esta orde tindran la consideració de subvenció a fons perdut, i el percentatge màxim d'ajuda que s'ha d'aplicar sobre el cost elegible del projecte és l'establit en cada cas en l'annex I de l'orde.  
4. A fi de garantir que les inversions subvencionades són viables, l'aportació del beneficiari destinada al seu finançament serà com a mínim del 25%. Així mateix estes inversions hauran de mantindre's durant un mínim de cinc anys.  
Article 4. Projectes plurianuals  
Els projectes emmarcats en el Programa de Foment de la Investigació en Biocarburants podran tindre caràcter plurianual, i en este cas es tindran en compte les consideracions següents:  
a) Haurà d'indicar-se en la memòria tècnica cada una de les seues fases i l'exercici en què es realitzaran.  
b) La sol·licitud d'ajuda haurà de presentar-se per a cada una de les fases en l'exercici en què s'haja d'executar, sense que la concessió d'ajuda per a una d'estes condicione la de futures fases, llevat que el programa faça menció a procediments específics diferents.  
c) Les futures concessions se supeditaran a l'existència d'un programa que empare les actuacions proposades i els resultats aconseguits.  
d) Podran preveure's com a costos elegibles els produïts des de la finalització del termini de justificació de l'exercici anterior.  
Article 5. Projectes que reforcen la política social  
Es valoraran positivament aquells projectes presentats per empreses que acrediten ocupar un percentatge de treballadors discapacitats superior respecte a la plantilla que l'empresa tenia amb anterioritat a esta convocatòria, i en general aquells que reunisquen els requisits previstos en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
Així mateix, es valoraran positivament els projectes presentats per empreses creades per certes categories de persones desfavorides socialment que experimenten condicions, situacions i necessitats especials a l'hora de mamprendre activitats empresarials o inserir-se en el mercat laboral.  
Article 6. Beneficiaris  
1. Podran acollir-se a estes ajudes les empreses, entitats públiques i entitats i institucions sense ànim de lucre, depenent d'allò que s'ha establit en cada un dels programes relacionats en l'annex I. Seran considerades PIME aquelles que complisquen amb la definició que establix la Recomanació de la Comissió Europea, de 6 de maig de 2003 (DOCE núm. L 124/36, de 20.05.2003).  
2. Els beneficiaris hauran de tindre el seu domicili, seu social o establiment de producció a la Comunitat Valenciana i els projectes objecte d'ajuda hauran d'estar localitzats en el dit territori.  
3. La condició per a ser beneficiari haurà de mantindre's fins al moment del pagament de la subvenció.  
4. No podran obtindre la condició de beneficiaris els sol·licitants en els quals concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
5. No podran obtindre la condició de beneficiari aquelles empreses que operen en els sectors determinats en el punt 1 de l'article 1 del Reglament CE 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis.  
6. No podran obtindre la condició de beneficiari les empreses en crisi a l'efecte de les directrius comunitàries sobre ajudes d'Estat de salvament i de reestructuració d'empreses en crisi.  
7. Excepcionalment es podrà donar suport als projectes presentats per sol·licitants que reunisquen unes característiques diferents de les establides amb caràcter general, quan s'estimen rellevants en atenció a les línies de política energètica.  
CAPÍTOL II  
Procediment  
Article 7. Presentació de sol·licituds  
1. Els sol·licitants hauran de presentar la documentació següent:  
a) Sol·licitud i memòria tècnica.  
- Sol·licitud normalitzada, omplida en imprés paper facilitat per l'Agència Valenciana de l'Energia, o bé emprant el programa informàtic disponible en la pàgina web de l'Agència (www.aven.es). En la dita sol·licitud s'inclourà una planificació de l'actuació.  
- Memòria tècnica del projecte en funció del programa al qual se sol·liciten ajudes, segons model facilitat per l'Agència Valenciana de l'Energia. Aquells sol·licitants que empren el programa informàtic per a omplir la sol·licitud hauran d'emprar les plantilles de memòria tècnica disponibles en el web (www.aven.es).  
b) Documentació que ha d'acompanyar la sol·licitud.  
- Còpia compulsada de la targeta d'identificació fiscal, o DNI si és empresari individual.  
- Còpia compulsada de l'últim rebut de l'impost sobre activitats econòmiques (IAE). En cas d'estar exempt del pagament d'este, haurà de presentar declaració jurada de la dita exempció d'acord amb la legislació vigent i còpia compulsada de la declaració censal en què aparega l'alta en l'epígraf corresponent. Per a empreses excloses de l'alta del IAE, declaració jurada de trobar-se excloses, amb indicació expressa del motiu, d'acord amb la legislació vigent.  
- Quan es tracte d'empreses la inscripció de les quals en el Registre Mercantil siga obligatòria, hauran de presentar nota simple del Registre Mercantil competent relativa a les dades del sol·licitant, si bé l'AVEN podrà requerir directament al dit sol·licitant la presentació d'algun document concret.  
- Quan es tracte de sol·licitants la inscripció dels quals en el Registre Mercantil no siga obligatòria, hauran de presentar fotocòpia compulsada del poder de representació del firmant de la sol·licitud degudament registrada si és el cas, o document equivalent segons les prescripcions legals. Igualment hauran de presentar fotocòpia compulsada del contracte/acta de constitució i estatuts vigents registrats.  
- Acreditar amb anterioritat a la concessió de l'ajuda que es troba al corrent de les obligacions tributàries i davant de la Seguretat Social.  
- Còpia d'un extracte o certificat bancari que justifique la titularitat del compte de cobrament de l'ajuda. La titularitat del compte haurà de correspondre al sol·licitant.  
- Ubicació exacta del projecte, indicant les coordenades UTM de la instal·lació.  
- Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el sol·licitant de l'ajuda haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no existisca en el mercat suficient nombre d'entitats que ho subministren o presten, i així conste en un informe. L'elecció entre les ofertes presentades haurà de recaure en la més econòmica, i es justificarà en una memòria l'elecció en un altre sentit.  
- Quan les actuacions objecte de subvenció requerisquen projecte tècnic, el sol·licitant haurà de presentar este projecte, i sotmetre'l a l'informe de tècnics designats a este efecte per l'AVEN, d'acord amb el que disposa l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
- Els sol·licitants d'estes ajudes hauran de presentar declaració responsable de subvencions concedides per altres administracions públiques o ens públics o privats, per al finançament del projecte objecte de sol·licitud d'ajuda per esta orde.   
- Els sol·licitants d'estes ajudes que presenten projectes dins del Programa de Foment d'Infraestructures de Biocarburants, hauran de presentar declaració responsable de qualsevol projecte del sol·licitant subvencionat en règim de minimis durant els dos exercicis fiscals anteriors i durant l'exercici fiscal en curs, omplida en imprés paper facilitat per l'Agència Valenciana de l'Energia, o bé emprant el programa informàtic disponible en la pàgina web de l'Agència (www.aven.es).   
- Els sol·licitants d'estes ajudes que presenten projectes dins del Programa de Foment de la Investigació en Biocarburants, a excepció de les PIME, hauran de demostrar l'efecte incentivador de l'ajuda que sol·liciten, d'acord amb el que establix l'apartat 6 del Marc Comunitari sobre I+D+i (2006/C 323/01).  
- Els sol·licitants d'estes ajudes hauran de presentar declaració responsable de no estar sotmesos en cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiaris de subvencions.  
2. Examinada la documentació aportada, si esta no reunix els requisits exigits es requerirà l'interessat perquè en un termini de 10 dies, esmene la falta o acompanye la documentació necessària amb indicació que si així no ho fera se'l tindrà per desistit de la sol·licitud.  
3. Les sol·licituds hauran de presentar-se abans de l'inici del projecte. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
Article 8. Lloc de presentació de sol·licituds i termini  
1. Les sol·licituds i la documentació annexa podran presentar-se en la seu de l'Agència Valenciana de l'Energia a València, carrer Colom núm. 1, 4ª planta. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
2. El termini de presentació de sol·licituds serà de 45 dies naturals comptadors a partir de l'endemà de la publicació d'esta disposició en el Diari Oficial de la Comunitat Valenciana. En tot cas, quan el dia concret de finalització del termini fóra dissabte o inhàbil en el municipi en què residira l'interessat o en la seu de l'AVEN, es considerarà inhàbil a tots els efectes i es prorrogarà al primer dia hàbil següent.   
3. Depenent de les distintes actuacions, les sol·licituds d'ajuda es podran avaluar periòdicament fins que s'haja esgotat el crèdit consignat a este efecte.  
Article 9. Procediment de concessió d'ajudes i criteris de valoració.  
El procediment de concessió de subvencions regulades en esta orde, serà, d'acord amb el que establix l'article 22 de la Llei 38/2003, General de Subvencions, el de concurrència competitiva, regulat en el capítol II del títol I de la Llei 38/2003, General de Subvencions.  
Les ajudes s'atorgaran en atenció als criteris de valoració que s'indiquen en cada un dels programes arreplegats en l'annex I.  
Article 10. Resolució de la concessió d'ajudes  
1. L'òrgan administratiu instructor, entenent per tal el cap d'Àrea d'Energia de l'AVEN, podrà requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.   
2. Les ajudes seran concedides pel president de l'Agència Valenciana de l'Energia, mitjançant una resolució de concessió. Amb un informe previ d'una comissió d'avaluació composta pels caps d'àrea i caps de departament de l'AVEN, el director de l'Agència elevarà la proposta al president, que dictarà una resolució.  
3. Les resolucions de concessió fixaran la quantia i incorporaran si és el cas les condicions i obligacions operatives que afecten el desenvolupament del projecte, que en cap cas podran contravindre el que disposa esta orde.  
4. La resolució de concessió es notificarà de forma individualitzada a cada interessat, en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. La resolució de concessió de les ajudes es publicarà en el Diari Oficial de la Comunitat Valenciana (DOCV) en compliment d'allò que s'ha establit en la Llei 38/2003, de 17 de novembre, General de Subvencions, sobre publicitat de les subvencions concedides.  
6. El termini màxim per a resoldre i notificar la concessió d'ajudes que s'establixen en esta orde serà de sis mesos comptadors des de la data de la finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
7. Les resolucions a què es referixen els paràgrafs anteriors posen fi a la via administrativa i contra estes podrà interposar-se recurs potestatiu de reposició davant del president de l'AVEN en el termini d'un mes, comptador des de l'endemà de la notificació d'estes, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Article 11. Resolució d'incidències  
1. És competència del director de l'Agència Valenciana de l'Energia, la resolució de les incidències que es produïsquen amb anterioritat o posterioritat a la concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
- Modificacions justificades pel beneficiari del projecte inicial, entre altres, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
- Minoració de la subvenció concedida.  
2. Es delega en el director de l'Agència la resolució dels expedients de revocació.  
3. En qualsevol moment de la vigència de l'expedient, el beneficiari haurà d'actualitzar la documentació presentada que haguera patit alguna modificació i comunicar, altres ajudes públiques o privades que haguera obtingut o sol·licitat amb posterioritat a la data de presentació de la sol·licitud.  
Article 12. Control de les accions  
1. L'Agència Valenciana de l'Energia, pels seus propis mitjans o a través d'òrgan o entitat que designe, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries, sense perjuí de les dutes a terme, si és el cas, per les unitats del Fons Europeu de Desenvolupament Regional (FEDER), o altres fons.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
Article 13. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda.   
b) Respondre de la veracitat dels documents aportats.   
c) Actualitzar la documentació presentada que haguera patit alguna modificació o la vigència de la qual haguera finalitzat amb anterioritat a la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en el termini i en la forma que s'establisca per l'Agència Valenciana de l'Energia.  
e) Efectuar totes les mesures d'informació i publicitat que establisca la normativa europea respecte a les activitats en què intervinguen els Fons Estructurals o altres fons.   
f) Acceptar la seua inclusió en la llista pública de beneficiaris que s'arreplega en l'article 7, apartat 2, lletra d, del Reglament (CE) 1828/2006 de la Comissió, de 8 de desembre de 2006.  
g) Indicar si el projecte està subjecte a Declaració d'Impacte Ambiental d'acord amb la legislació vigent.   
Article 14. Termini per a la realització i documentació justificativa de les inversions.  
1. La liquidació de les ajudes s'efectuarà una vegada executat el projecte en la seua totalitat o en les fases previstes en cas de projectes plurianuals de foment de la investigació en biocarburants en les condicions fixades per a estos últims en l'article 4 de l'orde, d'acord amb la sol·licitud presentada i en els termes fixats per a la concessió de l'ajuda.  
2. Els beneficiaris hauran d'acreditar la realització de l'actuació objecte de la subvenció, amb data límit 26 de novembre de 2008, llevat que per circumstàncies concurrents es determine un termini distint en la resolució de concessió de l'ajuda.  
3. Als efectes d'acreditar la realització de l'actuació objecte de subvenció, els beneficiaris hauran de presentar:  
a) Justificants de despesa, i presentar factures que hauran de complir allò que disposa el Reial Decret 1496/2003, de 28 de novembre i la resta de normativa vigent.  
b) Justificants de pagament, i són vàlids els següents:  
- Pagaments per mitjà d'entitat financera: còpia de l'extracte bancari junt amb còpia del xec nominatiu o de l'orde de transferència que acredite que el destinatari del pagament coincidix amb l'emissor de la factura.  
- Pagaments ajornats per mitjà d'efectes avalats: còpia de l'extracte bancari on figuren els pagaments i còpia dels efectes vençuts i pagats. Els ajornaments encara no vençuts únicament podran acceptar-se si s'acompanyen d'una carta del proveïdor que indique que disposa d'efectes (assenyalant el seu import) per a fer efectiu el pagament de la dita factura, i d'un certificat de l'entitat financera on conste que estan avalats pel banc.  
- Carta de crèdit irrevocable.  
4. Només seran tinguts en compte els justificants de despesa i de pagament de data posterior al registre d'entrada del document de sol·licitud d'ajuda.  
5. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'Agència Valenciana de l'Energia. S'entén per empresa o entitat vinculada aquella en què el beneficiari puga exercir, directament o indirectament, una influència dominant, o aquelles que puguen exercir-la sobre este o que de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es presumirà que hi ha influència dominant quan una empresa o entitat directament o indirectament, amb relació a una altra, estiga en possessió d'un 25% del capital subscrit, d'un 25% dels vots inherents a les participacions emeses per l'empresa o entitat, o puguen designar almenys el 25% dels membres de l'òrgan d'administració, direcció o control de l'empresa.  
Article 15. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, l'execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, de les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment de pagament d'esta basant-se en el que disposa el títol II de Llei 38/2003, General de Subvencions.  
En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
Les ajudes arreplegades en el Programa de Foment d'Infraestructures de Biocarburants, a excepció d'aquelles els beneficiaris de les quals siguen entitats i institucions sense ànim de lucre que no puguen mamprendre activitats econòmiques que repercutisquen en tercers, estan sotmeses als requisits establits en el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.  
Així, l'import de les ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
Segona  
Les ajudes arreplegades en el Programa de Foment de la Investigació en Biocarburants s'emparen en el règim d'ajudes de Foment de la I+D+i (N 233/2007-Foment de la I+D+i-Espanya), autoritzat per mitjà de Decisió de la Comissió Europea de data 1 d'abril de 2008, i estan sotmeses a les condicions i requisits establits en la dita decisió. El dit règim d'ajudes va ser notificat a la Comissió Europea i complix així el tràmit de notificació prèvia establit en l'article 7 del Decret 147/2007 del Consell, de 7 de setembre.  
DISPOSICIÓ TRANSITÒRIA  
Única  
Amb caràcter excepcional podran ser preses en consideració les sol·licituds presentades amb anterioritat a la publicació d'esta orde en el Diari Oficial de la Comunitat Valenciana, sempre que siguen posteriors a la data de finalització de la convocatòria de 2007, del Programa de Foment d'Infraestructures de Biocarburants i del Programa de Foment de la Investigació en Biocarburants, i les característiques del sol·licitant i l'objecte d'ajuda puga emmarcar-se en alguna de les actuacions previstes en esta orde.  
DISPOSICIÓ DEROGATÒRIA  
Única  
Queda derogada l'Orde d'11 de març de 2002, de la Conselleria d'Innovació i Competitivitat, sobre concessió d'ajudes de l'Agència Valenciana de l'Energia.  
DISPOSICIONS FINALS  
Primera  
Es faculta el director de l'Agència Valenciana de l'Energia per a dictar les resolucions necessàries per al desenvolupament, eficàcia i execució d'esta orde.  
Segona  
Esta orde entrarà en vigor el dia de la publicació en el Diari Oficial de la Comunitat Valenciana.   
València, 7 de juliol de 2008  
El conseller d'Infraestructures i Transport,  
MARIO FLORES LANUZA  
ANNEX I  
1. Programa de Foment d'Infraestructures de Biocarburants  
a) Objecte  
Impulsar aquells projectes encaminats al desenvolupament de la infraestructura de biocarburants a la Comunitat Valenciana, per a poder atendre la previsible demanda que es produirà en els pròxims anys.  
b) Beneficiaris  
Empreses, entitats públiques i entitats i institucions sense ànim de lucre, amb seu social o establiment de producció a la Comunitat Valenciana.  
Tindran prioritat les empreses adherides a l'associació empresarial corresponent que haja subscrit un conveni de col·laboració amb l'Agència Valenciana de l'Energia.  
c) Actuacions objecte de suport, costos elegibles i tipus d'ajuda   
- Es consideraran objecte de suport les actuacions destinades a incentivar la creació d'una xarxa de punts de subministrament de bioetanol o biodiesel amb un percentatge de mescla igual o superior al 10%, tant de venda al públic com a flotes captives, subvencionant-se:  
· Inversions en equips i l'obra civil necessària per a la instal·lació de depòsits i el corresponent assortidor. La inversió màxima prevista serà de 60.000 euros per projecte.  
· Inversions per a l'adaptació d'instal·lacions existents per al subministrament de biocarburants. La inversió màxima prevista serà de 10.000 euros.  
En ambdós casos es consideraran com a costos elegibles els costos d'enginyeria derivats del projecte.  
El tipus d'ajuda serà subvenció a fons perdut de fins al 50% del cost elegible del projecte.  
Els punts de subministrament es mantindran operatius subministrant biocarburants almenys durant un període de cinc anys.   
- Es consideraran objecte de suport les actuacions per a incentivar la producció de biocarburants. A estos efectes, seran subvencionables les inversions en equips necessaris per a les plantes de producció de bioetanol o biodiesel, i parcs d'emmagatzemament per a la distribució de biocarburants.  
El tipus d'ajuda serà subvenció a fons perdut de fins al 50% del cost elegible del projecte, amb un import màxim de l'ajuda de 75.000 euros per projecte.  
En tot cas, estes ajudes arreplegades en el Programa de Foment d'Infraestructures de Biocarburants, estan sotmeses al règim de minimis (Reglament CE núm. 1998/2006 de la Comissió, de 15 de desembre de 2006), per la qual cosa l'import d'estes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros.  
d) Criteris de valoració   
Per a la valoració dels projectes es tindran en compte els criteris següents:  
- Qualitat i característiques del projecte (50 punts).  
- Característiques de l'empresa proponent (10 punts).  
- Tipus de biocarburant (20 punts).  
- Adequació a les línies de política energètica de la Generalitat (20 punts).  
La subvenció es determinarà en funció de l'avaluació del projecte d'acord amb estos criteris de valoració.  
2. Programa de Foment de la Investigació en Biocarburants  
a) Objecte  
Impulsar iniciatives encaminades a fomentar la investigació, desenvolupament i innovació en programes a favor dels biocarburants.  
b) Beneficiaris   
Empreses amb seu social o establiment de producció a la Comunitat Valenciana.  
c) Actuacions objecte de suport  
Projectes empresarials de desenvolupament experimental en l'àmbit dels biocarburants que suposen l'obtenció de productes, processos o servicis innovadors o millors tecnològicament respecte a l'existent a la Comunitat Valenciana.   
Tindran consideració preferent:   
- Projectes dirigits al desenvolupament tecnològic en l'àmbit dels biocarburants.   
- Projectes d'empreses de base tecnològica que exploten projectes d'I+D, que compten amb alts nivells d'inversió en I+D+I i que la seua propietat industrial siga de caràcter tecnològic protegit.  
- La realització de projectes de demostració que, en forma de plantes o prototips precompetitius oferisquen les possibilitats de transferència i aplicació al sector productiu.   
d) Tipus d'ajuda  
La quantia màxima de l'ajuda serà del 45% del cost elegible del projecte per a xicotetes empreses, del 35% del cost elegible per a mitjanes empreses i del 25% del cost elegible per a grans empreses.  
e) Costos elegibles   
- Cost de servicis externs.  
Despeses de contractació de servicis externs associats al projecte.   
- Despeses de personal de l'empresa.  
Recursos humans de caràcter tècnic associats al projecte.  
- Despeses derivades directament del projecte.  
Materials i components empleats.  
- Inversions no productives.  
Inversions en instal·lacions per a plantes pilot i de demostració.  
- Costos d'instrumental.  
Equipament de laboratori i experimentació quan este haja sigut adquirit exclusivament per al projecte i sense una altra utilitat que per a este.  
f) Criteris de valoració   
Per a la valoració dels projectes es tindran en compte els criteris següents:  
- Característiques del projecte (50 punts).  
· Grau d'innovació.  
· Qualificació dels recursos humans interns.  
· Qualificació dels recursos humans externs.  
· Contribució al desenvolupament sostenible i millora del medi ambient.  
· Realització de prototips.  
- Qualitat de la documentació presentada (20 punts).  
· Claredat i coherència dels objectius.  
· Qualitat de la documentació presentada.  
- Característiques del beneficiari (10 punts).  
· Experiència de l'empresa en projectes d'I+D.  
· Grandària de l'empresa, xicoteta o mitjana.  
- Adequació a les línies de política energètica de la Generalitat (10 punts).  
- Aspectes socioeconòmics (10 punts).  
· Incorporació de discapacitats per damunt del mínim legal exigit.  
· Empresa gestionada per persones pertanyents a col·lectius desfavorits.  
· Disposa d'un pla d'igualtat d'oportunitats entre hòmens i dones.  
La subvenció es determinarà en funció de la valoració del projecte obtinguda d'acord amb els criteris d'avaluació més amunt mencionats.